สาธิต นำวิ่งไล่ยุง รณรงค์ประชาชนทั่วประเทศช่วยกันกำจัดแหล่งเพาะพันธุ์ยุงลาย
สาธิต นำวิ่งไล่ยุง รณรงค์ประชาชนทั่วประเทศช่วยกันกำจัดแหล่งเพาะพันธุ์ยุงลายนายสาธิต ปิตุเตชะ รัฐมนตรีช่วยว่าการกระทรวงสาธารณสุข นำคณะผู้บริหารข้าราชการกระทรวงสาธารณสุขและนักวิ่งกว่า 4,000 คน "วิ่งไล่ยุง" ระยะทาง 5 กิโลเมตร ภายในกระทรวงสาธารณสุข เพื่อรณรงค์กำจัดลูกน้ำยุงลายป้องกันโรคไข้เลือดออก ไข้ปวดข้อยุงลาย หรือชิคุนกุนยา และโรคไข้ซิกา โดยนายสาธิต กล่าวว่า การวิ่งไล่ยุงเพียงวันเดียวไม่สามารถกำจัดยุงได้ แต่จะเป็นการปลุกจิตสำนึกว่าร่างกายที่แข็งแรงต้องควบคู่ไปกับสุขภาพดี ไร้โรคภัยด้วย วิ่งออกกำลังกาย หากเจอขยะ ภาชนะรองรับน้ำก็ให้ช่วยกันเก็บทำลาย         นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า การออกมารณรงค์ครั้งนี้ถือว่าสำคัญเพราะจากข้อมูลปี 2562 มีผู้ป่วยจากโรคที่นำโดยยุงลายจำนวนมาก อาทิ โรคไข้เลือดออก มีผู้ป่วย 128,964 ราย สูงกว่าค่าเฉลี่ยย้อนหลัง 5 ปี ถึง 2 เท่า เสียชีวิต 133 ราย และโรคไข้ปวดข้อยุงลาย ป่วย 11,484 ราย แม้จะไม่มีผู้เสียชีวิต แต่ก็ป่วยเพิ่มขึ้นถึง 3 เท่าของปีที่ผ่านมา โดยขณะนี้ประเทศไทยเข้าสู่หน้าแล้งและคาดการณ์กันว่าสถานการณ์ภัยแล้งจะหนักและนาน ในความโชคร้ายยังมีโชคดีเพราะถือเป็นโอกาสที่ประชาชนจะช่วยกันกำจัดแหล่งเพาะพันธุ์ลูกน้ำยุงลายให้สิ้นซากก่อนจะมีฝนตก จากการสำรวจดัชนีลูกน้ำยุงลายในบ้าน ยังไม่น่าเป็นห่วง แต่ก็ไม่ถึงกับไม่มีมีเลย ที่น่าเป็นห่วงคือสถานที่สาธารณะ เช่น ศาสนสถาน โรงเรียน โรงแรม โรงงาน เป็นต้น เพราะทุกคนคิดว่าเป็นพื้นสาธารณะ ไม่ใช่พื้นที่ที่ตนจะต้องรับผิดชอบ กลายเป็นว่าไม่มีใครดูแล และอีกประการที่น่าเป็นห่วง คือประเทศไทยยังมีปัญหาเรื่องการทิ้งขยะไม่เป็นที่เป็นทาง ซึ่งเป็นแหล่งน้ำขังได้ทั้งสิ้น ขยะแม้เพียงชิ้นเล็กๆ ยุงลายก็สามารถวางไข่ได้ ดังนั้นขอให้ทุกคนเก็บบ้าน เก็บขยะ ดูแลพื้นที่สาธารณะด้วย โดยอย่างน้อยขอให้ทำทุกๆ วันศุกร์ นับตั้งแต่นี้เป็นต้นไป